Jammerbugt Kommune vil sende rengøringsopgave i udbud igen og herefter vurdere, om kommunen selv skal løfte opgaven.

Rengøringsopgaven i Jammerbugt Kommune er ikke blevet løst godt nok, og derfor har et flertal i kommunalbestyrelsen besluttet, at opgaven med at gøre rent i kommunens bygninger skal sendes i udbud igen. Det oplyser Jammerbugt Kommune i en pressemeddelelse. - Økonomien er stram i denne tid, også i Jammerbugt Kommune, og vi vil derfor afprøve prisen på rengøringsopgaven igen ved et udbud. Der er netop blevet foretaget en evaluering af rengøringsopgaven, og den viser, at kvaliteten ikke har været optimal siden efteråret 2022, så det vil vi nu øge vores fokus på - også i det kommende udbud hvor kvalitet og økonomi kommer til at blive vægtet lige højt, siger borgmester Mogens Christen Gade (V). Flertallet bag beslutningen består af Venstre, Dansk Folkeparti, Konservative, Lokallisten og løsgængeren John Bjerg, mens et mindretal i form af Socialdemokratiet og SF stemte imod. Historier gør indtryk Der blev i torsdags demonstreret foran rådhuset i Aabybro forud for kommunalbestyrelsesmødet. Bag demonstrationen stod 3F Midtvendsyssel, som forsøgte at råbe politikerne op, fordi den faglige organisation ikke mener, at deres medlemmer - rengøringsassistenterne - har ordentlige vilkår. - Efter rengøringen er blevet udliciteret, så skal de løbe stærkere og stærkere, og de får flere kvadratmeter, de skal gøre rent på, og det kan de simpelthen ikke nå, sagde Danni Lage, der er faglig sekretær hos 3F Midtvendsyssel. De ansattes historier har gjort indtryk på borgmesteren. - Derfor har vi også sendt et klart signal til leverandøren om, at det er vigtigt for os som kommune, at de, der leverer ydelser til kommunen, også opfattes som en god arbejdsplads for deres medarbejdere, siger Mogens Christen Gade. Se indslaget om kritikken af arbejdsforholdene: Øger fokus på kvalitet Kommunalbestyrelsen besluttede i 2019, at prisen ved at udføre rengøringsopgaverne i Jammerbugt Kommune skulle afprøves ved at sende opgaverne i udbud. Herefter blev der valgt en privat leverandør. Evalueringen viser, at kommunen har en årlig besparelse på cirka fire millioner kroner med løsningsmodellen, hvor en privat leverandør løser opgaven, sammenlignet med, da kommunen selv varetog rengøringen. I sammenligningen er der taget højde for antal bygninger, rengøringsopgaver og fremskrivning af priser, så de svarer til nutidspriser og er sammenlignelige. Samlet har kommunen opnået en besparelse på 15,7 millioner kroner, mens opgaven har været udliciteret. Kvaliteten af rengøringen er dog faldet, viser evalueringen. Derfor har Jammerbugt Kommune sat en proces i gang, hvor kommunen holder statusmøder med den nuværende leverandør hver 14. dag, så der kan blive rettet op på rengøringskvaliteten nu og her. - Vi vil naturligvis gerne, at kvaliteten forbedres, og derfor vil vi også have fokus på at undgå de erfarede uhensigtsmæssigheder i det nye udbud. I det kommende udbud vil både økonomi og kvalitet vægte 50 procent frem for, at økonomi vægter 60 procent og kvalitet 40 procent som ved tidligere udbud af opgaven. Så kvaliteten kommer til at fylde mere og økonomien mindre i et nyt udbud, siger Mogens Christen Gade.